DECRETO 256/2008, do 6 de novembro, polo que se aproba o cambio de titularidade dun treito da antiga estrada C-552 (A Coruña-Fisterra) que sae do p.k. 65+470 da AC-552 e chega ao p.k. 65+790 da AC-552, a prol do Concello de Vimianzo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/11/2008

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón, no artigo 54, que o expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
O tramo da antiga estrada C-552 (A Coruña-Fisterra), ao seu paso polo polígono industrial, é susceptible de ser transferido por ser un tramo antigo da estrada en que se fixo unha variante de trazado.
Ao abeiro das mencionadas previsións legais, o Concello de Vimianzo solicitou a transferencia da titularidade do tramo que formaba parte da antiga estrada C-552 (A Coruña-Fisterra) cos seguintes puntos quilométricos de referencia na estrada AC-552 A Coruña (A Grela )-Cee (AC-550): p.k. de referencia inicial na estrada AC-552: 65+470 e p.k.de referencia final na estrada AC-552: 65+790. A antiga estrada C-552 (A Coruña a Fisterra) da cal que formaba parte o tramo que se ten previsto transferir, pertencía á rede primaria básica de estradas da provincia da Coruña.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello de Vimianzo que, con data do 12 de xuño de 2008, manifesta a súa aceptación.
A Consellería de Política Territorial, Obras Públicas e Transportes considera adecuado o cambio de titularidade do treito mencionado, tendo en conta que adquiriu características que o fan susceptible de cesión.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, logo de deliberación do Consello da Xunta de Galicia, na súa reunión do día seis de novembro de dous mil oito,
DISPOÑO:
Artigo 1º
Apróbase o cambio de titularidade a favor do Concello de Vimianzo dun treito da antiga estrada C-552 (A Coruña-Fisterra) cos seguintes puntos quilometricos de referencia na estrada AC-552 A Coruña (A Grela)-Cee (AC-550): p.k. de referencia inicial na estrada AC-552: 65+470 e p.k. de referencia final na estrada AC-552: 65+790.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, a estrada incorporarase á relación de estradas de titularidade do Concello de Vimianzo.
Artigo 3º
A entrega da vía formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndelle ao Concello de Vimianzo, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, seis de novembro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras
Públicas e Transportes